บลจ.บัวหลวงครึ่งปีโต24%
รุกกองทุนบุคคลเลี้ยงชีพต่อติวตัวแทนประกันช่วยขายเพิ่ม
17 ก.ค. 2555

รุกกองทุนบุคคลเลี้ยงชีพต่อติวตัวแทนประกันช่วยขายเพิ่ม
บลจ.บัวหลวง ปลื้ม 6 เดือนแรกสินทรัพย์โต 24% เดินหน้าติวลูกค้าต่อ พร้อมรุกกองทุนส่วนบุคคลสำรองเลี้ยงชีพ
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ผลการดำเนินงานในช่วงครึ่งปีแรกบริษัทสามารถขยายสินทรัพย์ภายใต้การบริหาร (เอยูเอ็ม) เพิ่มขึ้นมาอยู่ที่ 1.79 แสนล้านบาท จากสิ้นปีที่ผ่านมาอยู่ที่ 1.4 แสนล้านบาท หรือเติบโตประมาณ 24% ซึ่งมากกว่าอุตสาหกรรมกองทุนรวมที่ขยายตัว 15%
“ผลงานครึ่งปีแรกถือว่าน่าพอใจและเป็นแนวทางที่ถูกต้อง หลังจากบริษัทเคยสูญเสียมาร์เก็ตแชร์ไปบ้าง แต่เราไม่ได้ตั้งเป้าจะขยายเอยูเอ็มอย่างเดียว บริษัทต้องการที่จะนำเสนอกองทุนที่เหมาะสมกับความต้องการและความเสี่ยงของลูกค้ามากกว่า” นางวรวรรณ กล่าว
สำหรับแผนงานในครึ่งปีหลังบริษัทจะหันมาให้ความสำคัญกับกองทุนสำรองเลี้ยงชีพและกองทุนส่วนบุคคลมากขึ้น เนื่องจากมีแนวโน้มการเติบโตที่ดี 
ขณะที่กองทุนรวมน่าจะขยายตัวได้จากกองทุนส่วนบุคคลด้วย เนื่องจากคนไทยต้องการคำแนะนำด้านการลงทุนมากขึ้น ส่วนหนึ่งอาจเกิดจากการลดวงเงินคุ้มครองเงินฝาก แม้จะเป็นปัจจัยส่วนน้อย แต่ก็กระตุ้นให้คนรู้ว่าการฝากเงินก็มีความเสี่ยง 
นอกจากนี้ กองทุนโครงสร้างพื้นฐานน่าจะหนุนให้ธุรกิจเติบโตได้ ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติในเรื่องของหลักเกณฑ์แล้ว คงขึ้นอยู่กับ บลจ.แต่ละแห่งจะพิจารณาสินทรัพย์ที่จะเข้าลงทุน โดยมองว่ากองทุนโครงสร้างพื้นฐานมีส่วนช่วยกระตุ้นเศรษฐกิจไทยได้ เนื่องจากประเทศไทยขาดการลงทุนด้านโครงสร้างพื้นฐานอย่างจริงจังมา 10 ปีแล้ว ซึ่งการลงทุนในโครงสร้างพื้นฐานจะเป็นตัวที่จะทำให้ธุรกิจขยายไปได้ 
นางวรวรรณ กล่าวว่า สำหรับความร่วมมือของบริษัทกับบริษัท กรุงเทพประกันชีวิต ในการขายกองทุนรวมผ่านตัวแทนประกันชีวิตนั้นมีการพัฒนาเพิ่มขึ้นอย่างต่อเนื่อง โดยมีการจัดสัมมนาให้กับกลุ่มลูกค้าและตัวแทนขายเกี่ยวกับการวางแผนการเงิน ซึ่งเชื่อว่ากลยุทธ์นี้หากได้รับการตอบรับจากลูกค้าจะมีความได้เปรียบมากกว่าคู่แข่ง โดยปัจจุบันตัวแทนขายประกันชีวิตที่มีใบอนุญาตในการขายกองทุนรวมมีอยู่ประมาณ 200 คน กระจายอยู่ทั่วประเทศ 
“เรายังต้องการเพิ่มตัวแทนขายประกันชีวิตช่วยขายกองทุนรวมอีก และที่สำคัญนอกจากวางแผนให้ลูกค้าแล้วก็อยากให้ลูกค้าวางแผนเองได้ด้วย ซึ่งการเติบโตของเอยูเอ็มในช่วงที่ผ่านมายังไม่มีผลจากความร่วมมือนี้มากนัก แต่เชื่อว่าคงอยู่ในระดับ 10%” นางวรวรรณ กล่าว
อย่างไรก็ตาม เหตุผลที่บริษัทเน้นการใช้ตัวแทนขายมากกว่าขายผ่านสาขาธนาคารพาณิชย์ เพราะเชื่อว่าสามารถดูแลลูกค้าได้ดีกว่า เนื่องจากพนักงานสาขา 1 คน ปัจจุบันต้องทำธุรกรรมหลายอย่างเกินไป